TTCL พุ่งแรงในรอบ 11 เดือน หลังได้รับ PPA โซลาร์ฟาร์มญี่ปุ่น 25 MW
TTCL บวก 3.35% ล่าสุด ณ เวลา 10.50 น. ราคาอยู่ที่ 24.70 บาท บวก 0.80 บาท หรือ 3.35% สูงสุดที่ 24.80 บาท ต่ำสุดที่ 24.10 บาท มูลค่าซื้อขายที่ 353.74 ล้านบาท โบรกฯเชียร์ ”ซื้อ" หลังได้รับ PPA โซลาร์ฟาร์มญี่ปุ่น 25MW คาดเสริมกำไรระยะยาว
18 ส.ค. 2559

ผู้สื่อข่าวรายงานว่า ราคาหุ้นบริษัท ทีทีซีแอล จำกัด (มหาชน) หรือ TTCL ณ เวลา 10.50 น. ราคาอยู่ที่ 24.70 บาท บวก 0.80 บาท หรือ 3.35% สูงสุดที่ 24.80 บาท ต่ำสุดที่ 24.10 บาท มูลค่าซื้อขายที่ 353.74 ล้านบาท ขณะที่ดัชนีตลาดหุ้นไทยโดยรวมบวก 0.79%
 
ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ฯแนะ “ซื้อ”หุ้น TTCL เนื่องจากบริษัทได้รับสัญญาซื้อขายไฟฟ้า (PPA) พลังงานแสงอาทิตย์ที่ญี่ปุ่นแล้วในจำนวน 25 MW คาดว่าจะช่วยเสริมกำไรในระยะยาวได้เป็นอย่างดี โดยจะเริ่มดำเนินการได้ประมาณไตรมาส 1/62
ทั้งนี้ กำไรไตรมาส 2/59 ออกมาอ่อนเป็น 95 ล้านบาท ลดลง 32% จากช่วงเดียวกันของไตรมาสก่อน เพราะอัตรากำไรขั้นต้นที่ต่ำลงเทียบกับช่วงเดียวกันไตรมาสก่อน แต่ดีกว่าช่วงเดียวกันของปีก่อน 7% เพราะฐานปีที่แล้วต่ำ
สำหรับโรงไฟฟ้า Ahlone 120 MW จะกลับมาสู่การดำเนินปกติได้ในช่วงครึ่งหลังปีนี้ และอัตรากำไรขั้นต้นของงาน EPC กลับมาฟื้นตัว เพราะไม่มีวันหยุดยาว ต่างจากไตรมาส 2/59 ที่มีวันหยุดยาวมาก
พร้อมให้ราคาพื้นฐานเท่าเดิมคือ 30.00 บาท ซึ่งประเมินด้วยวิธี SOP (sum of parts)